Is dit goed vir my kind om verveeld te wees? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is dit goed vir my kind om verveeld te wees?
Is dit goed vir my kind om verveeld te wees?
Dinsdag | 13 Maart | 2018
Ons leef in die tyd van die mikrogolfoond en kitsnoedels, en kan vinnig aanlyn inkopies doen. Wanneer ons 'n oomblik van stilte het, sit ons vinnig die TV aan, of gaan in op Facebook of Twitter. Ons voel baie ongemaklik wanneer die stilte soos 'n swaar kombers oor ons kom lê. En dan skep ons dieselfde realiteit vir ons kinders: hulle mag net nie verveeld wees nie! Pinterest vertel jou dat jy jou kind konstant moet vermaak en besig hou anders is jy 'n tweedeklas ouer. Wanneer ons idees vir aktiwiteite opraak, dan sit ons maar die TV aan of stop 'n iPad vol speletjies in hulle hande. Moet net nie verveeld wees nie!
Verveling is potensieel gevaarlik en kan gemeet word op 'n skaal wat die Vervelingsgeneigdheidskaal genoem word. Volgens hierdie skaal is individue wat meer geneig is om verveeld te raak ook meer geneig tot ander kommerwekkende eienskappe. Dit sluit depressie, stres en dwelmverslawing in.
Dit is egter nie die einde van die storie nie. Verveling is ook belangrik en daar is 'n rede waarom dit bestaan. Wat kan die doel daarvan wees? Om ons aan die beweeg te hou, om ons te druk om ondersoekend te wees, verder te dink, en onsself uit te daag. Verveling is heel moontlik wat ons voorouers gehelp het om vuur te ontdek en op ontdekkingsreise te gaan.
Die menslike brein het oomblikke van stimulasie, maar ook oomblikke van rustigheid nodig. Dit verseker dat die brein sy buigsaamheid behou, en moedig die geboorte van nuwe breinselle aan.
Kinders moet toegelaat word om soms verveeld te raak sodat hulle hul ingebore vermoë tot kreatiwiteit kan ontwikkel. Hulle het staan-en–staar-tyd nodig, tyd om hulle eie denkprosesse te volg, hul verbeelding vrye teuels te gee, om hulle ondervindings deur speel te herbeleef, of net die wêreld rondom hulle waar te neem.
'n Gemotiveerde kind is een wat grootgemaak word om nuwe ervarings te soek, nie een wat altyd beskerm word teen verveling nie.
Die teenmiddel vir verveling is om vir jou kinders 'n omgewing te gee wat hulle sal toelaat om op hulle eie te werk, hulle die kans gee om self te besluit wat hulle graag wil doen, wat hulle sal uitdaag om buite hulle gemaksone te beweeg, en waar hul motivering van binne hulself sal kom. Voorsien hierdie wonderlike, kreatiewe omgewing, gevul met moontlikhede, maar moenie beheer neem oor die aktiwiteit wat jou kind kies om te doen nie. Gee jou kind die kans om self die probleem van onderstimulasie op te los.
Deur jou kind heeldag besig te hou en te vermaak, doen jy hom 'n onreg aan. Hy sal nooit leer om selfstandig te wees nie, om verantwoordelikheid vir sy eie welstand te aanvaar nie, om uitdagings te aanvaar wat hom interesseer of om selfmotiverend te wees nie.
Dit is egter nie 'n verskoning om jou kind aan sy eie genade oor te laat nie. Ure van verveling, sonder opsies om die verveling te verbreek, is 'n ongesonde situasie wat tot erger probleme kan lei. Dit is belangrik om 'n gesonde balans tussen aktiwiteit of stimulasie en rustigheid te skep. Maak seker dat jou kind tyd het om albei daagliks te ervaar.
BBC News: http://www.bbc.com/news/education-21895704
Psychology Today: https://www.psychologytoday.com/blog/nurturing-resilience/201206/let-kids-be-bored-occasionally
Health Guidance: http://www.healthguidance.org/entry/17142/1/The-Psychology-of-Boredom–Why-Your-Brain-Punishes-You-for-Being-Comfortable-and-Safe.html